Robbanások és lövöldözés volt az ádeni repülőtéren
Öt ember meghalt és többtucatnyian megsebesültek.
Két robbanás történt, és lövéseket adtak le lőfegyverekből szerdán a jemeni Áden repülőterén éppen akkor, amikor az újonnan megalakult kormány tagjai repülőgéppel megérkeztek – közölték biztonsági tisztségviselők. A legfrissebb hírek szerint öt ember meghalt, és többtucatnyi megsebesült, de nem a kormánytagok.

Egyelőre nem lehet tudni, hogy ki lőtt, és mi robbant. A halottakat és a sebesülteket a repülőtér különböző pontjain látták a nyilatkozók, akik kérték nevük elhallgatását.

A nemzetközileg elismert kormány Maín Abdulmalik Szaíd miniszterelnök vezetésével érkezett meg az ideiglenes jemeni fővárosba, miután a múlt héten a déli lázadókkal megkötött megállapodás után letette az esküt. A kormány eddig a polgárháború miatt száműzetésben, a szaúdi fővárosban működött.

A szintén Rijádban tartózkodó Abed Rabbo Manszúr Hádi jemeni elnök a hónap elején jelentette be, hogy átalakítja a kormányt a déli lázadókkal történő megállapodás alapján.
merénylet Áden lövöldözés robbanás Jemen repülőtér világ